Birthe Skaarup (DF), 1999-10-28:
Heldigvis har en række kommuner nu fået at vide af tilsynsrådene, at de nedskæringer, der er foretaget over for de ældre, er ulovlige.
Dansk Folkeparti
- jeg vil faktisk gerne have, at socialministeren også lytter til dette her indlæg, hvis jeg må have lov at bede om det - Dansk Folkeparti synes naturligvis, at respekten og trygheden og omsorgen over for de ældre skal bibeholdes, og i mange tilfælde gøres meget bedre.
Derfor forespørgslen her i dag.
Folketinget har jo allerede for nogle år siden vedtaget, at kommunerne har pligt til at yde den nødvendige hjemmehjælp og stille det nødvendige antal plejehjemspladser til rådighed for de ældre, men desværre må vi konstatere, at nogle kommuner har blæst højt og flot på denne vedtagelse.
Vi vil ikke i Dansk Folkeparti se stiltiende på, at de ældre ikke får den nødvendige omsorg, når andre i dette samfund kan få retskrav på boliger, selv om der er nogle i dette Folketing, som udbasunerer, at det ikke er opportunt at tale om det, at man ikke er stueren, når man fremfører disse synspunkter.
Vi vil i Dansk Folkeparti selv bestemme, hvad det er, vi mener er korrekt tale.
De ældre har ydet en stor indsats gennem et langt liv til det danske samfund.
Derfor skal de også have den omsorg, når de bliver ældre.
Folkeparti
havde vi på vort årsmøde et overordnet tema om de ældres forhold for at sætte yderligere fokus på et område, som vi mener klart er bydende nødvendigt.
Eksempelvis begrebet »længst muligt i eget hjem«, hvor de ældre, som er for raske til at komme på plejehjem, får den fornødne individuelle hjælp.
Og det vil jeg gerne understrege er det, vi i Dansk Folkeparti mener.
Såfremt de ældre har mod på at blive i deres eget hjem, skal de naturligvis støttes i dette med al den hjemmehjælp, som de har behov for.
Man har brug for tryghed.
Det at bo på de gammeldags plejehjem eller ældrehjem, selvfølgelig i en ny og moderniseret udgave, skal være en reel mulighed for de gamle.
Mange gamle er utrygge eller ligefrem angste for at bo alene, og med alderen forstærkes dette. Jeg kunne godt tænke mig at citere socialministeren for et indlæg, som socialministeren holdt på Landsforeningen af Forsorgslederes ældredag i Ålborg i april måned.
Citatet er hentet fra bladet Lederforum og lyder således: »Det er en skamplet for Danmark, at vi har for få plejeboliger.
Godt nok har vi en plan, men visitationskravene er stadig relativt stramme«.
Ordet skamplet, som ministeren brugte, virkede temmelig stærkt i dette indlæg, og derfor forventer vi også i Dansk Folkeparti, at der virkelig sker noget på dette område.
Det er helt klart, at ventetiden på sådanne boliger til de ældre skal nedbringes, for problemet for de ældre er yderligere det, at det alt, alt for sent erkendes, at man har brug for en sådan bolig.
Det er vigtigt med en generel og landsdækkende omsorg.
Det kan vi ikke påpege tit nok, og vi kan ikke være andet bekendt, vil jeg sige til socialministeren, i dette samfund.
Dette er bl.a. drivkraften i det arbejde og i den kampagne, som Dansk Folkeparti nu har sat i gang, og uanset at der er nogen i dette Folketing, der opfatter vores kampagne på en sådan måde, så vi ikke er stuerene, er den i hvert fald velvilligt ment.
Jeg kan ikke lade være med at pege på, når vi ser på den redegørelse, der er kommet fra budgetdepartementet, at et af
de områder, der som sagt er lavest prioriteret, er hjælpen på socialområdet.
Udgifterne til erhvervslivet - det er fint nok - til kulturelle formål og til andre formål i dette samfund, er meget, meget højere prioriteret, og der er anvist mange flere penge.
Med de ord vil jeg slutte min ordførertale, men ingen tvivl om, at vi i Dansk Folkeparti vil fortsætte med at arbejde for det her område omkring de ældre og bedre forhold for dem.